Ο **Βασίλειος Κουτήφαρης** (1915-2016) ήταν καθηγητής Μαιευτικής και Γυναικολογίας στο Πανεπιστήμιο Αθηνών και ιατρός της έκπτωτης βασιλικής οικογένειας της Ελλάδας.

Βιογραφικά στοιχεία
-------------------

Γεννήθηκε στην Αθήνα στις 22 Νοεμβρίου 1915. Πατέρας του ήταν ο Χρήστος Κουτήφαρης (1882-1935) και μητέρα του η Ιωάννα Καλοκούβαρου. Είχε πέντε αδερφές ( Παρασκευή, Κωνσταντίνα, Αικατερίνη, Ρούλα, Μάρθα).  
 Ήταν ανιψιός του βαλκανιομάχου Αντωνίου Κουτήφαρη, ενώ ο προπροπάππους του ήταν ανιψιός του πρώτου Μπέη της Μάνης Τζανέτου Κουτούφαρη.  

Έλαβε το πτυχίο της Ιατρικής το 1939 με το βαθμό «άριστα». Το 1947 εξελέγη διδάκτωρ της Ιατρικής Σχολής του Πανεπιστημίου Αθηνών και πάλι ως αριστούχος.  

Κατά το διάστημα 1947-1952 εργάστηκε ως Επιμελητής της Β’ Μαιευτικής και Γυναικολογικής Κλινικής του Πανεπιστημίου Αθηνών στο Αρεταίειο Νοσοκομείο υπό τον Καθηγητή Ν. Λούρο. Από το 1950 έως το 1954 μετεκπαιδεύθηκε ως υπότροφος της Ελληνικής Κυβέρνησης αρχικά στο Ηνωμένο Βασίλειο και στην συνέχεια στις Ηνωμένες Πολιτείες.  

Το 1955 επέστρεψε στην Ελλάδα και εξελέγη παμψηφεί Υφηγητής της Ιατρικής του Πανεπιστημίου Αθηνών. Ταυτόχρονα υπήρξε υπεύθυνος του Μαιευτικού Τμήματος και του Κλινικού, Εκπαιδευτικού και Ερευνητικού Τομέα στο Μαιευτήριο «Αλεξάνδρα». Εκείνη την περίοδο οργάνωσε και διεύθυνε το πρώτο στην Ελλάδα Ορμονολογικό-Γυναικολογικό Εξωτερικό Ιατρείο.  

Διετέλεσε Υφηγητής της Χειρουργικής-Γυναικολογικής Κλινικής του Νοσοκομείου «Ευαγγελισμός» (1960-1978) και Εντεταλμένος Καθηγητής και Διευθυντής της Β' Μαιευτικής και Γυναικολογικής Κλινικής του Πανεπιστημίου Αθηνών στο Αρεταίειο Νοσοκομείο και στο Μαγγίνειο Μαιευτήριο (1975-1978).  

Από το 1978 μέχρι το 1983 ήταν τακτικός Καθηγητής της Β’ Μαιευτικής και Γυναικολογικής Κλινικής του Πανεπιστημίου Αθηνών. Μετά την συνταξιοδότησή του αναγορεύθηκε Ομότιμος Καθηγητής του ίδιου Πανεπιστημίου.  

Υπό την εποπτεία του εκπονήθηκαν 19 διδακτορικές διατριβές και 3 διατριβές επί Υφηγεσία.  

Ο Κουτήφαρης υπήρξε τακτικό μέλος του Ανωτάτου Υγειονομικού Συμβουλίου του Υπουργείου Κοινωνικών Υπηρεσιών και Πρόεδρος της Ελληνικής Εταιρείας Μαστολογίας (1979-1984).
Aπεβίωσε στις 23 Δεκεμβρίου 2016 και κηδεύτηκε την επόμενη ημέρα στο Κοιμητήριο Κηφισιάς.  

Από τον γάμο του με την ιατρό και πολιτικό Λίνα Κουτήφαρη απέκτησε τον Χρήστο και την Ιωάννα.

Βασιλικός μαιευτήρας
--------------------

Ο Κουτήφαρης υπήρξε προσωπικός μαιευτήρας της βασίλισσας Άννας-Μαρίας και έμεινε στο πλευρό του βασιλιά Κωνσταντίνου Β' κατά το Αντικίνημα της 13ης Δεκεμβρίου 1967.

Τιμητικές διακρίσεις
--------------------

* «Ιατρός του Ευαγγελισμού».
* «Χρυσούς Σταυρός του Βασιλικού Τάγματος του Γεωργίου Α'»
* «Ταξιάρχης του Τάγματος του Φοίνικος»
* «Ανώτερος Ταξιάρχης του Τάγματος του Φοίνικος»

Έργα
----

Έχει συγγράψει δύο Άτλαντες: α) τον Άτλαντα «Μαιευτικής» (1980), β) τον Άτλαντα «Γυναικολογίας» (1982), καθώς επίσης μεγάλο αριθμό επιστημονικών εργασιών σε Ελληνικά και ξένα ιατρικά περιοδικά.

Παραπομπές
----------

1. ↑  Σταύρος Γ. Καπετανάκης, *«Η οικογένεια Κουτήφαρη ή Κουτούφαρη»*, *Λακωνικαί Σπουδαί* 14 (1998), σελ. 427-516: 504-505.
2. ↑  Σταύρος Γ. Καπετανάκης, *«Η οικογένεια Κουτήφαρη ή Κουτούφαρη»*, *Λακωνικαί Σπουδαί* 14 (1998), σελ. 427-516: 503, 482.
3. ↑  «Μνήμη Βασιλείου Κουτήφαρη». *old.uoa.gr/*. 23 Δεκεμβρίου 2016. Ανακτήθηκε στις 31 Μαρτίου 2020.
4. ↑  «Μνήμη Βασιλείου Κουτήφαρη». *old.uoa.gr/*. 23 Δεκεμβρίου 2016. Ανακτήθηκε στις 31 Μαρτίου 2020.
5. ↑  «Σύντομο ιστορικό της Ελληνικής Εταιρείας Μαστολογίας». *mastologia.gr/*. Ανακτήθηκε στις 31 Μαρτίου 2020.
6. ↑  «Μνήμη Βασιλείου Κουτήφαρη». *old.uoa.gr/*. 23 Δεκεμβρίου 2016. Ανακτήθηκε στις 31 Μαρτίου 2020.
7. ↑  «Μιλάει ο Κωνσταντίνος». *TO BHMA*. Δημοσιογραφικός Οργανισμός Λαμπράκη. 24 Νοεμβρίου 2008. Ανακτήθηκε στις 31 Μαρτίου 2020.